**BADIIY MATN YARATISHDA TINISH BELGILARINING AHAMIYATI**

***(O‘tkir Hoshimovning “Ikki eshik orasi” romani misolida)***

*Tilovova Hilola Komil qizi*

*JDPI O‘zbek tili va adabiyoti fakulteti talabasi*

*Ilmiy rahbar, Xoldorova Shohista Azamjon qizi*

 **Annotatsiya:** Tinish belgilarini qay o‘rinda qo‘llash o‘quvchi, kitobxon, tahlilchi, matn tuzuvchi – ko‘pgina sohalar uchun muhim. Ularning yozma matnda qo‘llanish o‘rinlarini farqlash lozim. Bu, avvalo, qahramon nutqiga kira olish va shu orqali yozuvchi maqsadini anglay bilish; tinish belgilarining qay o‘rinda qaysi biri qo‘llanishi yuzasidan bilim va axborotga ega bo‘lish hamda uni qo‘llay bilish til haqidagi, ona tili haqidagi bilimlarning boyligini bildiradi.

  **Kalit so‘zlar:** badiiy matn, punktuatsiya, mantiqiy bayon, gammatik munosabat, nuqta, undov belgisi, tire, intonatsion bog‘liqlik, differensial prinsip, nutq, yozma nutq, kontekst, emotsianallik, indinitiv gaplar, ajratilgan bo‘lak, kiritma.

Tinish belgilari muayyan tilda nutqni to‘g‘ri, ifodali, mantiqli bayon qilish, uni ixchamlash, yozma nutq qismlarining o‘zaro mantiqiy grammatik munosabatlarini ko‘rsatish uchun xizmat qiladigan muhim grafik vositalardir. Tinish belgilari nutqni yozma usulda mukammal bayon etish vositasi. Punktuatsion belgilar asosiy belgilar tizimiga mansub bo‘lib, u qo‘shimcha, yordamchi belgilar tizimidan maʼlum miqdorda farq qiladi. Tinish belgilarining yozuvda qo‘llanishi o‘ziga xos tizimga ega. Bu tizim tinish belgilari miqdori, qo‘yilish tartibi va qo‘llanish prinsiplari- punktuatsiyani vujudga keltiradi. Bular yozuvning boshqa vositalari (harflar, raqamlar, diakritik belgilar hamda til birliklari – so‘z, morfemalar bilan ko‘rsatish mumkin bo‘lmagan turli fikriy munosabatlar va psixologik holatlarni ifodalashga ham yordam berib, yozma nutqning tushunilishini osonlashtiradi. Tinish belgilarining asosiy vazifasi nutqning mazmuniy bog‘lanishini ko‘rsatish, shuningdek, uning sintaktik tuzilishi va intonatsion jihatini ifodalashga yordam beradi. *Tinish belgilarini qo‘llash usuli va tartibi punktuatsiyaning mantiqiy grammatik, uslubiy va differensiatsiya(farqlash) prinsiplari asosida belgilanadi* ***[Abdurahmonov G‘. Punktuatsiya o‘qitish metodikasi, T:1968]***

Punktuatsiya an'analarining mustahkamlanishi va takomillashuvida tinish belgilarining qo‘llanish prinsiplarini belgilovchi va tartibga soluvchi tilshunos olimlar hamda taniqli yozuvchilarning xizmati katta. Hozirgi o‘zbek punktuatsiyasining o‘rganilishi G‘. Abdurahmonov, S. Ibrohimov, H. G‘oziyev, K. Nazarov, N.Mahmudov va boshqa tilshunoslar nomi bilan bog‘liq.

Tinish belgilari yozuvchining badiiy asar matni komponentlaridan qanday maqsad ko‘zlaganini ifodalaydi va uni o‘quvchilarda ham shu badiiy maqsad va munosabatni paydo qilish uchun xizmat qiladi.

Tinish belgilarining asosiy vazifasi yozuvda ifodalanadigan nutqning fikriy bo‘linishini va gapning qanday bo‘laklarga ajratilishini va u bo‘laklarning o‘zaro munosabatlarini ko‘rsatishdan iborat. **(N.Mahmudov, A.Madvaliyev, N.Mahkamov, D.Andaniyozova. O‘zbek tili me'yorlari(Punktuatsiya) Toshkent: Zamin nashriyoti, 2021)**

Matndagi har bir so‘z o‘zining vazifasiga ega. So‘zlarni o‘z o‘rnida qo‘llash kontekstning tushunarliligini, ta’sirchanligini ta’minlaydi. Shuningdek, so‘zlarni, birikmalarni, butun nutqni o‘z qolipida o‘rniga joylashtirib turuvchi tinish belgilariga to‘g‘ri amal qilish til haqidagi bilimlarning boyligi va ular yordamida aniq matn tuza olish imkoniyati mavjudligini ifodalaydi.

 Tinish belgilarining bunday funksiyalarini badiiy asar miqyosida ko‘rib chiqish punktuatsiyaviy, shuningdek, badiiy bilimlarning egallanishi uchun ham foydali. Ularning vazifalarini O‘zbekiston xalq yozuvchisi O‘tkir Hoshimovning “Ikki eshik orasi” romani asosida ko‘rib chiqamiz.

Bilamizki, adibning asarlari g‘oyat samimiy, tabiiy va hayotiy. Asarda emotsional nuqtalar, bo‘yoqdor nutqlar anchagina. Asardagi nuqta tinish belgisining ishlatilish o‘rinlarini ko‘rib chiqamiz.

Darak mazmunidagi gaplar tuzilishi jihatidan qanday bo‘lishidan (sodda, qo‘shma, atov, to‘liqsiz, ilova va shu kabilar)qat’iy nazar bu tipdagi gaplar oxiriga nuqta qo‘yiladi **(N.Mahmudov va b. O‘zbek tili punktuatsiyasining asosiy qoidalari. O‘zbekiston, 2015)** *Ammamnikida behiyam bor, gilos ham. Nok bo‘lsa pishmagan. Tosh nok. [1, 26]*

Darak gaplar tinch ohang, pasayuvchi intonatsiyaga ega bo‘lib, ohangdorlik, ayniqsa, gapdagi oxirgi so‘zda pasayadi. Bu nuqta intonatsiyasi hisoblanadi. (**N.Mahmudov va b. O‘zbek tili punktuatsiyasining asosiy qoidalari. O‘zbekiston, 2015) [2, 6]** *Ammam javob berish o‘rniga negadir yuzini burdi. Boshidan ro‘molini sidirib oldi-da, tizzasiga tashlab, qing‘ir-qiyshiq barmoqlari bilan g‘ijimlay boshladi. Yuzi yanayam qorayib ketgandek bo‘ldi(406).*

Gaplar sarlavha vazifasida qo‘llanganda, darak (va nominativ) mazmunida bo‘lishiga qaramasdan, ularning oxiriga nuqta qo‘yilmaydi: **(N.Mahmudov va b. O‘zbek tili punktuatsiyasining asosiy qoidalari. Тошкент: O‘zbekiston, 2015)** Ustun yiqilsa, ustun zil ketadi [333]

Shirin yolg‘ondan achchiq haqiqat afzal [407] - shu tarzda.

Ammo e'tibor bersak, sarlavha vazifasida turgan gap undov ohangida, his- hayajon kabi yoki qat'iy ohangga ega bo‘lsa, bunday gapga undov belgisi qo‘yiladi. Chunki bu gap o‘z ohangini, u esa o‘quvchini qay holga undayotganini ko‘rsatib turishi kerak: Abduvalidan zo‘r chiqdim! [247] Suyunchi bering! Oyim o‘g‘il tug‘dilar! [166]

Quloq soling: quyosh so‘zlayapti! [542]

Tire tinish belgisini talab qilgan o‘rinlarda ham sarlavha vazifasidagi gaplar tire bilan qo‘llanadi: Yaxshi ko‘rish - ayb emas! [122] Yomonning kuchi yapaloqqa...[287]

Gaplar emotsiyasiz holda aytilib, buyruq gap shaklida bo‘lsa, nuqta qo‘yiladi: *-Qattiqroq taqillat. Momaqaldiroqda eshitmayaptilar. Olimjon ikki qo‘llab eshikni mushtlashga tushdi [206].*

Ammo buyruq shaklidagi gaplar kuchli emotsional ohangda bo‘lsa, ularga undov belgisi qo‘yiladi: *Hech bo‘lmasa bittasi erining o‘rniga traktor haydaydi. Qani otlan! Sochingni chambarak qilib ol! Kelinko‘rarga ketayotganing yo‘q! [191]*

Undov belgisi, undov gaplar oxiriga qo‘yiladi. Bunday gaplar emotsianallikni anglatib, kuchli ko‘tariluvchan, to‘lqinli intonatsiya bilan aytiladi **(K.Nazarov. Tinish belgilari va yozma nutq. Toshkent, 1974. -37).** *Bashor opa so‘ramasa ham bobom tushuntirdi: - To‘y, Bashoratxon, to‘yni boshlab qo‘ydik! Robiyaga to‘y keldi, Kimsanga unashtirdik.*

Murojaat obyektini ko‘rsatuvchi, ya'ni vokativ gaplar odatda emotsionallikka ega bo‘ladi va ular oxiriga undov belgisi qo‘yiladi **(N.Mahmudov. O‘zbek tili punktuatsiyasining asosiy qoidalari. Тошкент: O‘zbekiston, 2015).** *Umar zakunchi pastga qarab qichqirdi: - Komil aka! O‘rtoq Komil aka! - Komil aka deraza yonida o‘tirgan ekan [200].*

*Narigi so‘rida o‘tirgan silliq yuzli, siyrak soqolli Komil buva patnisdan ikki chaqmoq qand olib, azza-bazza yonimga keladi:*

*Mana, azamat yigit! Bizzi qanddanam yeb ko‘ring [3, 16].*

*Silliq yuzli* va *siyrak soqolli* – uyushiq aniqlovchi bo‘lganligi uchun vergul tinish belgisi bilan ajratilgan. “*Yonimga keladi*”dan keyin ikki nuqta qo‘yilishiga sabab, muallif gapi sifatida ko‘chirma gapdan oldin kelyapti. *Azamat yigit* – undalma. Aniqlovchi bilan kengayib kelgan. Kuchli his-hayajon bilan ifodalangan undalmalardan so‘ng undov belgisi qo‘yiladi. Shuningdek, buyurish, tilak, orzu, hayajon ma’nolarini ifodalagan gaplardan so‘ng ham undov belgisi qo‘yiladi. Ularda emotsional ohang bo‘lishi kerak. Muzaffar tilidan aytilgan quyidagi gapni tahlil etaylik: *Hozir ham arava tomonga yugurgan edim, dadam baqirib berdi:*

*Borma u yoqqa! [4, 24]*

*Hurmatli raykomimiz oldida va’da berib aytamanki, kelasi xo‘jalik yilida*

*sabzavot hosildorligini ikki hissa oshiramiz! [5,67] Ushbu gapni ham qoidaga misol qilib keltirish mumkin.*

*Pastdan kimdir kinoyali baqirdi: – Balki uch hissa oshirarmiz, rais!*

*Kim? – yangi raisning qoshi chimirilib ketdi. –Kim aytdi shu gapni?*

 *O‘rnidan tursin-chi!* Bu gapda buyurish, qat’iy ohangda aytilgan gaplar ketma- ketligini ko‘ramiz. [6, 59- bet]

Tarkibida emotsionallikni kuchaytiruvchi qanday? qanchalar? muncha? bunchalik? so‘zlari mavjud bo‘lgan gaplar oxiriga undov belgisi qo‘yiladi **(N.Mahmudov, A.Madvaliyev, N.Mahkamov, D.Andaniyozova. O‘zbek tili me'yorlari(Punktuatsiya) Toshkent: Zamin nashriyoti, 2021).** *Oyog‘imga suykalgan mushukning ho‘l yelkasini siladim. Muncha yumshooq! Qor muncha tiniq! Ana, hammayoq yop-yorug‘! Shunaqangi yorug‘ki, kashta tiksa boo‘ladi[149].*

 Emfatik urg‘u olgan so‘zni emotsiallikni kuchaytirish maqsadida takrorlash holatlari mavjud bo‘lgan gaplar oxiriga undov belgisi qo‘yiladi **(N.Mahmudov va b. O‘zbek tili punktuatsiyasining asosiy qoidalari. - Тошкент: O‘zbekiston, 2015)** *Eringga o‘xshab qurumsoqlik qilaman dema. Holvadan tashla, holvadan! [151]*

So‘roq gap strukturasidagi ayrim gaplar, ayniqsa, ritorik so‘roq gaplar, undov intonatsiyasi bilan aytilib, emotsianallikka ega bo‘lsa, ular oxiriga undov belgisi qo‘yiladi. Bunda a) so‘roqni bildiruvchi -mi yuklamasi bo‘lishi mumkin. Bunday gaplarda umumiy mazmun tasdiqni bildiradi; b) qanday, qanaqa, qancha, kim, nima, qani kabi so‘roq olmoshlari bo‘ladi. Bular so‘roq ma'nosini emas, balki emotsional (sevinch, rag‘batlanish, kesatiq kab)i ma'nolarni anglatadi**(K. Nazarov. Tinish belgilari va yozma nutq. Toshkent, 1974. -B37).** *Qayoqdan kun chiqdi! - dedi yasamaroq iljayib [372]. Qo‘rqib ketdim. Xonumonim kuyishga kuydi, oilam barbod bo‘ldi. Endi o‘g‘limdan ham ayrildimmi! [531]*

Ba'zan ritorik so‘roq gaplar oxiriga so‘roq belgisi emas, undov belgisi qo‘yiladi. Chunki unda so‘roqqa javob talab qilinmaydi, balki javob savolning o‘zidan bilinib turadi, shunchaki biror gapni so‘roq shaklida ta'kidlaydi. *Bu qanday gap! Bu qanday adolatsizlik! Haligina biznikida "ma'lum oshi" berib quvongan odamlar uyga kirishi bilan boshiga tog‘dek kulfat tushsa! Hamisha o‘zgalarning ko‘z yoshini artib yurgan Oqsoqol bugun o‘zining dardiga davo topmasa! Qanday bedodlik!*

*Ba'zan o‘ylab qolaman. Odam boshqalarni ayblashdan oldin o‘zining gunohlariniyam hisoblab ko‘rishi kerakmi-yo‘qmi! [362]*

Oraliqdagi so‘zlar turkumiga kiruvchi, his- hayajon, buyruq- xitob, haydash- chaqirish ma'nolarini bildiruvchi (ey, hay- hay, voy, eh, oh, o kabi) undov so‘zlar bir kuchli emotsiya va to‘xtam bilan aytilgan holatlarida ulardan so‘ng undov belgisidan foydalaniladi: *O‘sha zahoti qulog‘imga dahshatli chinqiriq kirdi:*

*- Yeding, ilon! Ohh! [265]*

*Xudo seni baxtingga Umar akangni bir qaytib berdi, Ra'no! Oh! Oh!Oh! Bunaqa mazali oshni umrimda yemaganman! [274]*

Kesimi - moq, -ish(sh) affiksli harakat nomi bilan ifodalangan infinitiv gaplar emotsiyanallikka ega bo‘lib, undov intonatsiyasi bilan aytilsa, ular oxiriga undov belgisi qo‘yiladi. **(K. Nazarov: Tinish belgilari va yozma nutq. Тошкент, 1974)** *boshqalarni ayblashdan oldin o‘zining gunohlariniyam hisoblab ko‘rishi kerakmi-yo‘qmi! [362]*

 Ba’zan so‘zlovchi nutqi gapda tugallanmay qolishi, ba’zan bo‘lib - bo‘lib, to‘xtalib ifodalanishi mumkin. Bunday hollar so‘zlashuv uslubi, badiiy asar qahramonlari nutqida, asosan, kuzatiladi. Bu bilan so‘zlovchining ayni damdagi holati namoyon bo‘ladi.

* Menam malimga o‘xshab adabiyotchi bo‘lmoqchi edim. Men… men…

malimni yaxshi ko‘rardim… Bizniyam o‘qitganlar…

 Ochil aka, ko‘zi yaxshi ko‘rmasa ham, mung‘ayib qolganimni sezdi.

* Robiya, dedi iltijo bilan… – Men… men… dedi yupqa labi titrab. – Sizni

sevaman… Anchadan beri… [7,127]

 Bu to‘xtalishli ifodalangan so‘zlar Robiyaga oshiq bo‘lib yurgan Ochilning o‘sha paytdagi holini, hayajonini ko‘rsatadi. Muallif ta'rifida ham korinib turgandek: “Rangida rang qolmagan, og‘zini baliqdek kappa- kappa ochar, gunoh ish qilib qo‘yib, dakki eshitishdan cho‘chigan boladek ayanchli iljayar edi”[8, 126].

 Mazmuni tugallanmagan darak gaplarda ko‘pnuqta qo‘yiladi: *Iloji boricha tezroq o‘tib ketaman desam ham Oqsoqolning darvozasi oldida to‘planib turgan tumonat odamni ko‘rib beixtiyor to‘xtab qoldim. Bola- chaqa, erkaka- xotin...Birovning yelkasida ketmon, birining qo‘lida urushdan oldin tug‘ilgan, toyloqdek bo‘lib qolgan bolasi...[300] Allaqanday keng dala emish...O‘tloqmi- ey, bug‘doyzormi-ey...[506]*

 Sarlavha vazifasida qo‘llangan gaplardan keyin mazmun taqozosiga muvofiq ko‘pnuqta qo‘yiladi **(N.Mahmudov va b. O‘zbek tili punktuatsiyasining asosiy qoidalari. - Тошкент: O‘zbekiston, 2015):** *Duma chol, Duma chol...[275] Yomonning kuchi- yapaloqqa...[287]* Ko‘pnuqtaning sarlavhalarda qo‘yilish tabiati o‘ziga xos xususiyatga egaki, bularni boy tajriba asosida qoidalashtirish zarur. **(K.Nazarov)**

 Asar qahramonlari tilida undalmalar, bir- birlariga murojaat, undash ma'noli o‘rinlar keng qo‘llanilgan. Shuningdek, yetarli darajada istifoda etilgan kiritmalar qatoriga ham nazar tashlanadi. Romanda bunday birikmalarni, asosan, hikoya etib berayotgan qahramon nutqi va asar muallifining voqelikka kiritgan qo‘shimchasi holatida ko‘ramiz. Bu jarayonda hikyachi o‘z nutqini to‘ldiradi. Kiritma qurilma –gap holatida bo‘lib, nutqda gapdan anglashilayotgan fikrga qo‘shimcha tarzida fikr bayon etish vositasi. U kirish gapdan o‘zining gaplik mohiyatiga to‘la egaligi, asosiy gap bilan mazmuniy bog‘liqligi yuzasidan ajralib turadi. (**R.Sayfullayeva, B.Mengliyev va b. Hozirgi o‘zbek adabiy tili.** **T.: 2009. –B 379)**

 Roman boshlanishi oldidan O‘. Hoshimovning keltirgan ba’zi mulohazalarini keltirib o‘tsak: Bu kitobdagi ko‘p odamlarni o‘zim ko‘rganman. Ko‘plari bilan gaplashganman. Ba’zilarining o‘zi bilan, ba’zilarining… ruhi bilan… Ba’zilari nimani gapirgan bo‘lsa, shuni qog‘ozga tushirdim. Ba’zilari nima gapirganini emas, nima o‘ylaganini yozishga majbur bo‘ldim. (Nachora hamma ham rost gapiravermaydi. Ammo yolg‘on gapirayoygan odam ham ichida, baribir, rostini o‘ylaydi) [12, 3]. – Ushbu mulohazaviy kiritma orqali yozuvchining ochilgan mavzu yuzasidan kechirgan ichki o‘y- fikrlari yanada oydinlashgan. Yoki yana bir misol –predmetga nisbatan muallif fikri shunday:

 *- Ikkita aravamiz bor. Bittasi kolxozning o‘ris aravasi (to‘rt g‘ildirakli qayiqsimon arava deyilmoqchi), bittasi bobomning eshak aravasi. [13,124]*

*Xontaxtaga quroq dasturxon yozilgan, o‘rtada pista, bodom, qand – qurs to‘la patnis turardi (oqsoqolnikida patnis hamisha tayyor) [14, 67]* Robiya oyisi bilan (kichikligida “qora amma” degan) Oqsoqolnikiga chiqqanda aytgan bu taassurotlari kiritma sanaladi. Oyisining Shomurodga so‘rab kelganini aytganda ichidan o‘tgan o‘y, hayratlar, savollar bilan tutingan vaziyatini keltirish mumkin: Umrim boricha kutaman! Mabodo Kimsan akam yo‘q bo‘lganda ham (“o‘lgan” deyishga tilim bormaydi) men borman - ku! Bundan chiqdi, Kimsan akam ham bor - da![15, 99]

 Qavs belgisi, shuningdek, qisqartmalar berilganda ularning to‘liq nomini

ko‘rsatish (MCHJ (mas’uliyati cheklangan jamiyat) bosmaxonasida nashrdan o‘tgan), bir nomning boshqa bir nomini ko‘rsatish bilan izohlash (terminologiya (atamashunoslik) bo‘limida ko‘rib chiqilyapti) ma’nolarini anglatganda ham ishlatiladi.

 Asardagi tire tinish belgisining qo‘llanish o‘rinlariga ham tahlilni qarataylik. Ma’lumki, dialogik, poliogik - ko‘p kishilik nutqlarda tire ishlatiladi. Olomon uv solib yubordi:

 -Yo‘qol!

 -Daf bo‘l, zakunchi!

 -Kerakmas bunaqa rais! [16, 330]– Har bir kishi nutqi oldidan tire talab qilinadi.

 Bog‘lovchisiz qo‘shma gaplarda zidlik munosabati bo‘lsa, tiredan foydalanamiz. Romanning Ra’no hikoyasi qismlaridan biriga “Eng baxtli odam – eng baxtsiz odam” [353] sarlavhasi berilgan. Bunda shaklan zidlik munosabati ham mavjud, mazmunan eng baxtli odamni ta’kidlash ham bor. Bog‘lovchi qo‘shma gap qismlari o‘rtasida zidlash, qarshilantirish munosabatlari ifodalanganda, ular orasiga tire qo‘yiladi. **(N.Mahmudov, A.Madvaliyev, N.Mahkamov, D.Andaniyozova. O‘zbek tili me'yorlari(Punktuatsiya). Toshkent: Zamin nashriyoti, 2021)**

 *- Charchamay keldingizlarmi? - dedi choy uzatarkan. - Yo‘l azobi - go‘r azobi. [372]* Ushbu gapda muallif gapi va u aytgan ko‘chirma gap orasida tire qo‘lanishi va o‘xshatish- qiyoslash munosabatli bo‘langan qo‘shma gap o‘rtasida tire belgisining qo‘llanishiga guvoh bo‘lamiz.

 Gapda ishtirok etayotgan atov birliklarning ma'nosi so‘zlovchi uchun yetarlicha darajada ochilmagan bo‘lishi mumkin. Shunda ularning m'nolarini muayyanlashtirish maqsadida, alohida ta'kid ohangiga ega bo‘lgan atov birliklari nutqqa kiritiladi. **(R.Sayfullayeva, B.Mengliyev va b. Hozirgi o‘zbek adabiy tili. Toshkent: Fan va texnologiya, 2009):** *Hammasi o‘sha - trolleybusdagi voqeadan boshlandi.* Muhabbat degani shu bo‘lsa, uyiga o‘t tushsin! O‘sha – saratonning sariq kuni –o‘sha kasofat kun o‘lsam ham esimdan chiqmaydi[17,359]. Ushbu gapda ajratilgan bo‘lak qatnashib, tireni talab qilgan.

 Sintaktik jihatdan bir xil vazifa bajaruvchi, bitta so‘roqqa javob bo‘luvchi uyushiq bo‘laklardan keyin ularni umumlashtiruvchi bo‘lak kelsa, bu bo‘lakdan oldin tire qo‘yilishi kuzatiladi: *Ammo o‘sha kezlari Orif Oqsoqol, pochcham, muallim - hammasi bir bo‘lib maktab qurishgani esimda. [357]*

 Bunaqalarga yordam bermaslik – borib turgan gumrohlik. Kesim tarkibida bog‘lama bo‘lmaganligi uchun ega (bunaqalarga yordam bermaslik) va ot kesim orasida tire mavjud, ega ta'kidlanganini ham ko‘ramiz.

 O‘tkir Hoshimov bir badiiy haqiqatni ta’kidlagan va bu o‘z isbotini topib kelmoqda: Ikkita eng xolis va beshafqat hakam – vaqt va kitobxon sinovidan o‘tgan asar haqiqiy asardir[19,544]. Bunda beshafqat hakam nima ekanligini izohlash uchun undan so‘ng tire qo‘llangan. Eshitganingga emas, ko‘rganingga ishon. Maqsad – shu*.* Kesim ko‘rsatish olmoshi bilan ifodlangani sababli tiredan foydalanilgan.

 Punktuatsiya gap ohangi bilan uzviy bog‘liq. Ohang ovozning turli darajasi: ko‘tarilishi, pasayishi, susayishi, tinishi (uzilishi); sur'ati: tez va sekinligi, osoyishtaligi; sifati: cho‘ziq, qisqaligi, kuchli va kuchsizligi; davriy va davomliligi, takrorlanishi kabilarda ko‘rinadi.**(N.Mahmudov, A.Madvaliyev, N.Mahkamov, D.Andaniyozova. O‘zbek tili me'yorlari(Punktuatsiya). Toshkent: Zamin nashriyoti, 2021)**

 Umuman, tinish belgilarni bunday qo‘llash – ko‘p nuqta, undov yoki tire belgilaridan unumli foydalanish holatlari dialoglarda, kishilarning murojaatlarida, asosan, bilinadi. Ayrim hollarda ta’sirchanlikni kuchaytirish uchun tinish belgilarini birikkan holda qo‘llash talab qilinadi.

 Murakkab mazmun ifodalagan gaplarda so‘roq bilan undov belgisi, undov va ko‘p nuqta, so‘roq belgisi va ko‘p nuqtalar ko‘pincha birikkan holda keladi. Misol uchun, asar qahramoni Robiyaning o‘quvchini ho‘sinish va mulohazaga chorlaydigan nutqidagi ushbu gapda so‘roq ohangi his- hayajon ohangi bilan birga kelgan: *Yuragim bir qalqib tushdi. Dadam! Qayoqda ekan hozir?! Balki jangga kirgandir? Qaniydi, shunaqa bo‘lsa!.. [8, 127]*

*I-i-i! Nima qarshimisiz shu niyatga? Shomurod akangizdan shunchalik*

*bezganmisiz?.. Agar u kishini chindanam yaxshi ko‘rsangiz, oppoq qilib olasiz!* [9, 228] – Ra’no hikoyasida Umar Zakunchi tomonidan aytilgan bu gaplar o‘ziga xos vazifaga ega: so‘rash ohangi va gapda nutqiy to‘xtalish mavjud. Yoki Ra’no hikoya qilgan quyidagi parchada tinish belgilarining qo‘sh qo‘llanishini ko‘rish mumkin: *Nahotki o‘z o‘g‘liga atalgan qizni o‘zgaga ravo ko‘rsa?! [10, 99]*

 Tinish belgilarini qay o‘rinda qo‘llash o‘quvchi, kitobxon, tahlilchi, matn tuzuvchi – ko‘pgina sohalar uchun muhim. Ularning yozma matnda qo‘llanish o‘rinlarini farqlash lozim. Bu, avvalo, qahramon nutqiga kira olish va shu orqali yozuvchi maqsadini anglay bilish; tinish belgilarining qay o‘rinda qaysi biri qo‘llanishi yuzasidan bilim va axborotga ega bo‘lish hamda uni qo‘llay bilish til haqidagi, ona tili haqidagi bilimlarning boyligini bildiradi. Tilning boyligi, umri uzoqligi shu tilda bitilgan yozma manbalarning qanchalik boyligi, kengligi va mustahkam saqlanishiga bog‘liq. Bunday yozma manbalarning har tomonlama o‘z me'yoriy talablariga moslangan holda yaratilishi ularning yaratilish vositalari o‘z o‘rnida, to‘g‘ri qo‘llanishida ham ko‘rinadi.

**Foydalanilgan adabiyotlar ro‘yxati:**

1. Abdurahmonov G‘. Punktuatsiya o‘qitish metodikasi, T:1968

2. Mahmudov N va b. O‘zbek tili punktuatsiyasining asosiy qoidalari. Тошкент: O‘zbekiston, 2015

3. Mahmudov N, Madvaliyev A, Mahkamov N, Andaniyozova D. O‘zbek. tili me'yorlari(Punktuatsiya). Toshkent: Zamin nashriyoti, 2021

4. Nazarov K: Tinish belgilari va yozma nutq. Тошкент, 1974

5. O‘tkir Hoshimov. Ikki eshik orasi: roman. –Toshkent.:Meriyus, 2017. 544 b.

6. Sayfullayeva R, Mengliyeva B.Hozirgi o‘zbek adabiy tili. T.: 2009. –B 379.